Жанар Таласпаева,
М.Қозыбаев атындағы СҚУ профессоры,
 филология ғылымдарының кандидаты.
Санасы тәуелсіз елдің тұғыры биік

ҰЛТ ТАРИХЫ ТЕК ҚАНА САЯСИ, ӘЛЕУМЕТТІК, ҚОҒАМДЫҚ ОҚИҒАЛАРДАН ҒАНА ЕМЕС, СОНЫМЕН ҚАТАР ҰРПАҚТАР ЖАЛҒАСТЫҒЫНАН, ӨМІРШЕҢ ДӘСТҮРЛЕРДЕН ҚҰРАЛАТЫНЫ БЕЛГІЛІ. ХАЛҚЫМЫЗ ЖҮРІП ӨТКЕН ҮЗАҚ ЖОЛДЫҢ ШЕЖІРЕЛІ КҮНДЕРІНЕ КӨЗ САЛСАҚ, ТАРИХ АТА ЖАДЫНА ТОҚЫҒАН ТАЛАЙ ТАҒЫЛЫМДЫ ІСТЕРДІ КӨРЕМІЗ. ҚАЗАҚ ТАРИХЫНЫҢ ОСЫНДАЙ БЕЛЕСТІ АСУЛАРЫНЫҢ БІРІ - АЛАШ ҚОЗҒАЛЫСЫ. БҮКІЛ ҚАЗАҚ ДАЛАСЫН АЗАТТЫҚ ИДЕЯСЫНА ЖҰМЫЛДЫРҒАН БҰЛ ҰЛЫ ҚОЗҒАЛЫСТЫҢ ТАРИХЫ МЕН ТАҒЫЛЫМЫ УАҚЫТ ӨТКЕН САЙЫН АЙҚЫНДАЛЫП КЕЛЕДІ. АЛАШ ҚАЙРАТКЕРЛЕРІ ҰЛТТЫ ҰЛТ ЕТЕТІН ТАЛАЙ ІРІ ШАРУАНЫ БАСТАҒАНЫ, ЖОЛГА САЛҒАНЫ БЕЛГІЛІ. СОЛ ЗИЯЛЫ ҚАУЫМ КӨТЕРГЕН ІРГЕЛІ МӘСЕЛЕЛЕРДІҢ БІРІ -ТІЛ МӘСЕЛЕСІ.
Алаш зиялылары бастаған рухани мәселелер бүгінгі тәуелсіздік мұраттарымен сабақтасып жатыр десек, олардың тіл тақы- рыбы төңірегіндегі ойлары қазір де өміршең. Олардың сонау XX ғасырдың басында тіл туралы айтқан ой-пікірлерінің XXI гасырдың басында өмір сүріп отырған қазақ қоғамы үшін де маңызды болуы - біздің бұл салада атқа- рар істеріміздің әлі де бар екендігін көрсетеді. Айталық, бүгінгі мектеп, ондағы қазақ тілінің жай- күйі, жас ұрпақтың қазақ бола отырып, орыс сыныптарында білім алуы және ондай қазақ балаларының мыңдап саналуы қынжылтады. Қазақ баласының орысша білім алуы оның ұлттық тәрбиеден айырылуымен пара- пар. “Ана тілін білмеген - ана сүтін татпаған" деп халықтың батыр ұлы Бауыржан Момышұлы бекер аитпаса керек.
Ұлт ұстазы Ахмет Байтұрсынұлы: “Орысша оқығандар орыс сөзінің жүйесіне дағдыланып үйренген, ноғайша оқығандар ноғай сөзінің жүйесіне дағдыланып үйренген. Қазақ сөздерін алып, орыс я ноғай жүйесімен тізсе, әрине, ол нағыз қазақша болып шықпайды. Сондай кемшілік болмас үшін әр жұрт баласын әуелінде өз тілінде оқытып, өз тілін- де жазу-сызу үйретіп, өз тілінің жүйесін білдіріп, жолын танытып, балалар әбден дағдыланғаннан кейін басқаша оқыта бастайды. Біз де тіліміз бұзылмай сақталуын тілесек, өзгелерше әуелі ана тілімізбен оқытып, сонан соң басқаша оқытуға тиіспіз”, - деп ұрпақтың ұлттық тәрбие алуы- ның себебін көрсетсе, Халел Досмұхамедұлы: “Баспа мен мектепте қолданған тіл елге ақырында сіңбей қалмайды. Мектеп пен баспаның тілі дұрыс тіл болса, елдің тілін көркейтіп, байытып, гүлдендіреді, мектеп пен баспада қолданған тіл шатасқан тіл болса, ол ел - сорлы ел, мұндай елдің тілі бұзылмай қалмайды”, - деп тілдің сақталуы мен дамуында мектептің маңызды орын алатындығын аңғартады.
Алаш қайраткерлері тіл мәселесін ешуақытта ұлттан бөліп қарамаған. Мәселен, Ахмет Байтұрсынұлы: “Ұлттың сақталуына да, жоғалуына да себеп болатын нәрсенің ең қуаттысы - тіл. Сөзі жоғалған жұрттың өзі де жоғалады. Өз ұлтына басқа жұртты қосамын дегендер, әуелі сол жұрттың тілін аздыруға тырысады. Егер де біз қазақ деген ұлт болып тұруды тілесек қарнымыз ашпас қамын ойлағанда, тіліміздің де сақталу қамын қатар ойлауымыз керек”, - десе, Мұстафа Шоқай: “Ұлттық рухтың негізі - ұлттық тіл”, Мағжан Жұмабаев: “Ұлттың ұлт болуына бірінші шарт - тіл. Ұлт үшін тілінен қымбат ешнәрсе жоқ”, - деп жазған еді. ¥лы тұлғалардың сөзінде ұлт тілінің маңызымен бірге ескерту, сақтандыру ойлары да жатыр. Біздің заманымыз үшін бұл пікірлердің бағалылығы да осында. Десекте.тәуелсіздігіміз атжалын тартқан азамат жасына жетсе де, осыны көптеген қазағымыз бүгінге дейін түсіне алмай, түйсіне алмай жүргені - шындық. Біздің басты шаруамыз, халқымыздың жұмысы қазаққа қазақша сөйле, балаңды қазақша оқыт, жұмы- сыңды қазақша атқар деген сияқты жұмыстармен байланысты болып отыр. Бұл күрес сонау Алаш қозғалысы дәуірінде басталған аманат күресі, тәуелсіздігімізді тұғырлы етеміз десек, оны орындау - біздің парызымыз. Алаш қозғалысы қазақтың жазба тіліндегі құжат тілінің де белгілі бір қалыптарын түзді. Айталық, уездік, облыстық, жалпы- қазақ съездерінің хаттамалары, қаулылары, “Алаш” партиясының бағдарламасы, қатынас хат- тары құжат тілінің жаңа бағыттағы лексикасын қалыптастырды. Бұған қоса, Алаш қозғалысы дәуірінде эпистолярлық жанрдың ерекше дамығанын әбден аңғаруға болады. Ә.Бөкейхан, А.Байтұрсынұлы, М.Шоқай, М.Тынышбаев, Ж.Сейдалин, Х.Досмұхамедұлы, М.Дулатовтың т.б. хаттары - осы жанрдың тарихындағы үздік үлгілер.
Қазақ тілі тағдырдың тәлкегіне түскелі қашан? Әлихан Бөкейханов 1905 жылы маусым айында Қоянды жәрмеңкесінде жазылған “Қарқаралы петициясында" қазақ қоғамының ұлттық мүддесі етіп қойылған негізгі талаптардың бірі ретінде: “Ауылдарда сабақ орыс тілімен бірге қазақ тілінде де жүргізілетін мектептер ашу, мемлекеттік аппа- раттар, сот орындарында ісқа- ғаздарын қазақ тілінде жүргізу, олардың жұмысында қостілділікті жолға қою”, - деп мәселелерді атап көрсетті. Тіл туралы талас-тартыстар бұдан кейін де тоқтаған емес. Мәселен, Сәкен Сейфуллин кезінде (1923-1925 жж.) кеңсе құжаттарын қазақ тілінде жүргізу жайында “Еңбекші қазақ” (қазіргі “Еgemen Qazagstan”) газетінің бетінде 9 мақала жариялапты. Бұл кездерде қазақ тілінің тағдырына, жастарға ана тілінде білім беру т.б. мәселелерге балсенді түрде кіріскен Ахмет Байтұрсынов, Міржақып Дулатов, Тұрар Рысқұлов, Сұлтанбек Қожанов сияқты мемлекет қайраткерлерінің есімін ерекше атауға болады.
ҚазАПП болсын, ұйымдаспақ “Алқа" болсын, ең алдымен, әдебиетті өркендету мақсатын көздегенде, қазақ тілін кең қолданысқа енгізу мәселесін үнемі назарда ұстады. “..Әрине, қазақ кедейінің тәнінің, жанының қандай жерлерінде қандай жарасының бар екенін, қандай дерттерінің бар екенін білетіндер - қазақтың тілін, ғұрып, әдетін, тұр- мысын білетін қазақтан шыққан коммунистер. XII партия жиналысының бұл қарарын іске асыруға түрлі лаж көрсетіп, бұл іске өздері білектерін сыбанып, белсеніп кірісуге сол қазақтан шыққан коммунистер, ең алдымен, міндетті. Әрине, қазақ - бұрынғы өгей әкеден қорлық көріп қалған жетім бала. Жетім бала көпке дейін бір түрлі қорғалақ, жасқаншақ, қорқақ болады”, - дей келіп, Сәкен Сейфулин: “қазақ коммунистері ірі жұмысқа қасқайып кірісіп, серке болып, бастай алмай отыр”, - деп күйінеді. “Істі қазақшаға аударуды ауылдан, болыстан, ауданнан бастау керек”, - деп жазады. “Волостной исполкомдарға істі қазақ тілінде жүргізу үшін уездерде со- ларға кісілер даярлап жіберетін курстар ашу керек, солардың жәрдемімен аудан, облыс, республика мекемелеріне қатынас қағаздарын қазақ тілінде үзбей жіберіп тұру керек. Қалалардағы мекемелерде қазақша хат білетін кісі жоқ, сол себепті орысша жазу дұрыс деген сөзді тастау керек", - деп ескертеді. “Қаладағы мекемелерге қағазын жазып отырса, қала өздігінен қазақша үйренеді, сөйтіп, кеңсе ісі қазақшаға біртіндеп көше бастайды, сонда ана тілінің қадірі артып, еңсесі көтеріледі, ресми сипатқа ие болады”, - деп түсіндірді. Үлкен де ауыр әрі саяси астары күшті істі бастап отырғанын ол білмеді емес, білді. Ұлты үшін бұл мәселені тиянағына жеткізуге бел байлады. “Мекемелерде істі қазақ тілінде жүргізу - бір кісінің айтуымен болатын іс емес, көптің күшімен, жалпы ынтамен, тегіс жұмылуымен болатын нәрсе. Қазақтың еңбекшіл табы шын қатарға кірсін, өз тізгінін өзі алсын деген азамат бұл іске жан аямай кірісуі керек”, - деп ұран тастады. Бұған “жергілікті мекемелер не айтар екен, не істер екен, күтейік” дегендерге “Кеңес елінде күллі тілдің бәрі бірдей жүреді деген закон бар, сескенбе”, - деп қайраттандырып, жігерлендіріп отырды.
Осылайша қыруар істі атқарып жүрген Сәкенді сөзге қалдырушылар, әсіресе орыстың шовинистік пиғылдағыларына сыбырлаушылар, бұрмалап жеткізушілер табылған шақта Сәкен қатты шымырқанып: “біздің қазақ коммунистері қазақ тілі туралы қатты кірісуден” біреу ұлтшыл деп айтады...” деп бой тартады. Бірақ бұл қулық, ... ол - жа- рамсақтық, жағымпаздық. Кейбір сасық, жалмауыз демагог өзін “жақсы коммунист екен” деп айтсын деп қазақ тілін кіргіземін деп жүрген белсенді адамдарды: “анау ұлтшыл, мынау ұлтшыл” дер. Бірақ ондай сасық демагогтар коммунистік партияның орталық комитетін “ұлтшыл” деп айта алмас”, -деп бір-ақ кесті.
Бірақ тіл үшін күресу тәсілі әр кезде әртүрлі болғанымен, мемлекеттік тіліміздің кезінде “батпаңдап кіргенімен, мысқылдап шығып” кете алмай жатқан кеселі біреу-ақ, ол - өз жерінде, өз елінде мемлекеттік биік мәртебеге ие болып тұрса да, қоғамдық өмірде өзінің сан алуан қызметін әлі күнге дейін өз дәрежесінде атқара алмай, өрісін кеңейтіп, өз деңгейіне көтеріле алмай келеді.
Бүгінде ұлты үшін шырылдаған Алаш қайраткерлерінің есімдерін ұлықтау істері жанданып келеді. Ол дұрыс. Еліміздегі нысандар мен көшелерге атаулар беруде ұлтымыздың тарихында айрықша орынға ие болған тұлғалардың есімдері қамтылып жатқандығы көңілімізге қуаныш ұялатады. Қаламыздың үш мектебіне Ахмет Байтұрсы- нов, Әлихан Бөкейхан, Смағұл Сәдуақасов сынды ұлт зиялыларының есімдері берілетіндігін естігенде әрбір қазақ алақайлап, бір-бірінен сүйінші сұрасты. Одан өзге, қаламыздағы колледждер мен мектептер Қожаберген жырау, Абай Құнанбаев, Мағжан Жұмабаев, Жұмабек Ташенев, Сафуан Шәймерденов т.б. еліміздің ұлтжанды тұлғала- рының есімдерімен аталады.
Мағжан ақын: “Тіл әрбір адамға қандай қымбат болса, әрине, ұлт үшін де қымбат. Тілсіз ұлт, тілінен айырылған ұлт болып жасай алмақ емес. Ондай ұлт құрымақ. Ұлттың ұлт болуы үшін бірінші шарт - тілі болу. Ұлттың тілі кеми бастауы ұлттың құри бастағанын көрсетеді. Ұлтқа тілінен қымбат нәрсе болмасқа тиісті...”, - деген болатын. Бір ұлттың тілінде сол ұлттың сыры, тарихы, тұрмысы, мінезі айнадай көрініп тұрады. Ұлттың жаны мен жүрегі, ары мен ұяты, қазына байлығы, атақ-абыройы туған тіл мен ұлттық мәдениеттің негізінде жатқаны баршаға аян.
Алаш қайраткерлерінің өміршең идеялары, негізгі мұраттары ұлт тәуелсіздігімен байланысты десек, бүгінгі таңда бізге рух, сана тәуелсіздігін қалыптастыру қажет. Ал оның негізі - ана тіліміз, мемлекеттік тіліміз. Өйткені тіліміз. - руханиятымыздың іргета- сы, ұлттық болмысымыздың айнасы, қазақтығымыздың, Алаш ұрпағы екендігіміздің басты белгісі.

